Sárközy, Irén, poslankyňa NR SR (2019-04-05):
Ďakujem pekne za slovo. Vážená pani podpredsedníčka, vážené pani poslankyne, páni poslanci, priznám sa, že som zvažovala, či vystúpiť, lebo už tu veľa z toho odznelo, čo mám tu pripravené, a nakoniec ma na to vyzýva aj môj šéf nášho poslaneckého klubu. Ale nedá mi, aby som veľmi dôležitú vec neprízvukovala a nevenovala by som tomu pozornosť možno tri minúty, ak mi dáte toľko času. A je to téma, ktorá je veľmi dôležitá a si myslím, že treba prízvukovať, treba sa k tomu vrátiť a je to čerpanie eurofondov na ministerstve dopravy. Snažila som sa aj ja nájsť viacero spôsobov, ako zhodnotiť prácu ministra, a práve som hľadala tú oblasť, ktorú som chcela v mojom vystúpení vyzdvihnúť. A keďže budem hovoriť o čerpaní eurofondov, tak chcem vám povedať a chcem aj tú moju, moje vystúpenie, v mojom vystúpení zdôvodniť, že prečo by sme nemali dneska odvolávať pána ministra Árpáda Érseka a prečo je to nezmysel ho odvolávať dneska. Keď som sa pozrela na to, ako sa ministerstvu darí získavať peniaze z rozpočtu, ale predovšetkým teda čerpanie európskych fondov, tak čerpanie európskych fondov je veľmi prísne kontrolované aj z Bruselu a si myslím, že práve preto aj opozícia by mohla akceptovať tú realitu, ktorá je nespochybniteľná, a tá realita je veľmi stručne taká: Operačný program, za ktorý zodpovedá minister dopravy, je najúspešnejším operačným programom zo všetkých. Prakticky každé druhé euro z eurofondov, ktoré sa na Slovensku doteraz minulo, je efektívne použité v oblasti dopravy. Ja viem, že eurofondy na dopravu sú jedným z najväčších operačných programov, ale rovnako úspešné je aj percento čerpania. Je jedno, či sa pozeráte na zazmluvňovanie alebo na čerpanie. Kolega tu vystúpil a, samozrejme, hovoril o tom, o čerpaní. Ale ja si myslím, že my sa musíme venovať hlavne zazmluvneniu. Prečo? Pretože čerpanie sa naplno rozbieha až pri konci. Preto je dôležité dneska na tejto schôdzi hovoriť o zazmluvnení. A keď sa tu nehovorilo o zazmluvnení, ale odzneli tu čísla ohľadne čerpania, myslím si, že sa to nehodilo, preto sa to neprízvukovalo. Musíme povedať, že najprv sa zazmluvňuje, a tu sme práve nadpriemerní nielen na Slovensku, ale aj v rámci EÚ. Myslím, že aj pán minister o tom hovoril, že viackrát sme dostali pochvalu aj z Európskej komisie. Len pre vašu predstavu. Celková úroveň zazmluvnenia, opakujem, zazmluvnenia projektov sa v roku 2018 takmer strojnásobnila a ku koncu roka 2018 dosiahla hodnotu 2,9 mld. eur, čo predstavuje 62,45 % z celkovej alokácie Operačného programu Integrovaná infraštruktúra. Takýto nárast sa podarilo dosiahnuť vďaka veľkým infraštruktúrnym projektom, ako je výstavba diaľnic, modernizácia železníc či električkových tratí. Toto nie sú čísla, ktoré by sme tu mali spochybňovať, pretože sú auditované Európskou úniou. Dokonca je tu návrh na odvolanie pána ministra za to, že chce ochrániť eurofondy a prijal riešenie, ktoré zabezpečí dostavbu diaľničného úseku s tunelom Višňové do konca roku 2023. Za to, že tým prakticky ochránil Slovensko pred prepadom eurofondov, ktoré nám reálne hrozilo, ak by zhotoviteľ staval tak ako doteraz? A ešte jednu vec mi dovoľte. Pán minister najnovšie zabezpečil na budovanie dopravnej infraštruktúry v regiónoch, ktoré to najviac potrebujú, ďalších 250 mil. eur z eurofondov. Jeho niekoľkomesačná práca na získanie a investovanie peňazí, ktoré by nemuseli byť využité v iných operačných programoch, bola úspešná. Peniaze budú investované napríklad do obchvatov miest Brezno, Holíč, Prievidza, Sabinov, Plavnica, Strážske a tak ďalej. Samozrejme, nie je všetko iba o eurofondoch, ale chcela by som sa spýtať, ktorý minister vyrokoval v minulom roku o 10 mil. viac pre Železnice Slovenskej republiky, ktorý minister vyrokoval o 30 mil. viac na cesty I. triedy a ktorý minister dokázal dohodnúť s ministerstvom financií potrebné krytie na výstavbu rýchlostných ciest, keď v eurofondoch už neboli zdroje. Lebo to je praktický dôkaz toho, ako sa na ministerstve dopravy pracuje. Štát po dlhých rokoch znova začína financovať výstavbu rýchlostných ciest, lebo boli v predstihu zazmluvnené všetky peniaze z eurofondov. Ja vám to odpoviem, všetky tie otázky, tak bol to práve pán minister dopravy Árpád Érsek. A ešte jednu vec veľmi krátko, ale rada by som to pripomenula. Koľkých ministrov poznáte, ktorí plánujú strategické rámce na štyri roky, aj keď vedia, že o rok končí funkčné obdobie vlády? Takýto krok spravil pán minister, pretože sa pozerá na problém a chce ho riešiť bez ohľadu na politický cyklus. Preto si cením prácu pána ministra dopravy, pána Árpáda Érseka a som presvedčená o tom, že práve takýchto ľudí potrebujeme na ministerstvách. Takže ja som zásadne proti odvolaniu pána ministra, ktorý rieši problémy a sa mu aj darí. Ďakujem pekne za pozornosť.